5.10.2022 г.
BG
Официален вестник на Европейския съюз
L 258/119
Околна среда и устойчивост
65.
приветства интегрирането на стандартите за устойчивост, опазване на околната среда и достъпност, включително тези на Схемата на Общността за управление по околна среда и одит (EMAS), като част от стратегията за сградите на Комитета и Комитета на регионите; отбелязва, че от създаването на своята система за управление на околната среда Комитетът и Комитетът на регионите предприемат различни действия с цел подобряване на енергийните характеристики на своите сгради и намаляване на своя въглероден отпечатък; приветства създаването на работна група, посветена на Зеления пакт и отчита провеждането на проучване относно постигането на въглеродна неутралност на Комитета и Комитета на регионите до 2030 г.; приветства участието на Комитета в схемата на Парламента за компенсиране на емисиите на парникови газове и специалния бюджетен ред на Комитета за осигуряване на съответните бюджетни кредити; приветства факта, че потребяваната от Комитета електроенергия се осигурява изключително от „зелена“ енергия от устойчиви източници; освен това насърчава Комитета да инсталира слънчеви панели във всички сгради с цел повишаване на въглеродната ефективност;
66.
отбелязва редица конкретни действия, предприети с цел намаляване използването на хартия, и настоятелно призовава Комитета да приеме истинска политика за среда без документи на хартиен носител; приветства факта, че количеството използвана хартия на човек на ден през 2020 г. е намаляло с 52% в сравнение с 2019 г. и с 81% в сравнение с 2015 г.;
67.
приветства въведените от Комитета конкретни мерки за насърчаване на използването на устойчиви начини за пътуване, като например служебни велосипеди, инфраструктура за велосипедисти и система от ваучери за достъп до автомобилните паркинги при извънредни обстоятелства; отбелязва, че политиката за мобилност включва финансов принос за велосипедисти и за членове на персонала, които са закупили сезонни билети за градски транспорт, докато членовете на персонала, които са се възползвали и от двете предимства, губят правото си да използват съоръженията за паркинг;
68.
отбелязва ангажимента на Комитета за постигане на 17-те цели за устойчиво развитие (ЦУР) на Организацията на обединените нации и за спазване на тези цели и съответните стратегии на Съюза; подчертава, че Комитетът разполага с Обсерватория на устойчивото развитие, целяща насърчаване на устойчивостта в рамките на Съюза;
69.
поздравява Комитета за съвместното управление на Европейска платформа на заинтересованите страни в областта на кръговата икономика заедно с Комисията;
Комуникация и многоезичие
70.
отбелязва приемането през октомври 2019 г. от Бюрото на ново лого на Комитета, което отразява логотипите на институциите на Съюза; счита, че тази промяна ще допринесе за видимостта и единството на образа на институциите, органите, службите и агенциите на Съюза сред гражданите;
71.
приветства факта, че Комитетът е успял да адаптира своята стратегия за комуникация в контекста на пандемията от COVID-19, като е организирал редица важни събития и действия онлайн, за да подпомогне своите информационни дейности и контакта си със заинтересованите страни и гражданите; подчертава, че през юли 2020 г. Комитетът, вместо своята годишна Награда за гражданското общество, присъди еднократна награда „Гражданското общество срещу COVID-19“, за инициативи с нестопанска цел, осъществени от лица, организации на гражданското общество и частни дружества с цел преодоляване на кризата, предизвикана от COVID-19, и последиците от нея;
72.
подчертава, че цялата работа във връзка със становищата и информационните доклади на Комитета е налична на всички официални езици, както и че уебсайтът на Комитета е съобразен със стандартите на Съюза за достъпност за органите от публичния сектор;
73.
приветства участието на Комитета в Конференцията за бъдещето на Европа, който допринася за достигането на този демократичен процес до организираното гражданско общество; насърчава също така Комитета да подкрепя своите членове при участието им в местни диалози с гражданите и гражданското общество по европейски въпроси;